BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning giver mulighed for gennem en fleksibilitetsmekanisme[1] at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for støtte fra EGF er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 23. december 2011 indsendte Sverige ansøgning EGF/2011/015 SE/AstraZeneca om EGF-støtte som følge af afskedigelser i AstraZeneca i Sverige.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt.

RESUMÉ AF ANSØGNINGEN OG ANALYSE

Nøgledata: ||

EGF-referencenummer || EGF/2011/015

Medlemsstat || Sverige

Artikel 2 || litra a)

Hovedvirksomhed || AstraZeneca

Leverandører og producenter i efterfølgende produktionsled || Ingen

Referenceperiode || 15.6.2011 – 15.10.2011

Startdato for de individualiserede tilbud || 26.10.2010

Ansøgningsdato || 23.12.2011

Afskedigelser i referenceperioden || 543

Afskedigelser før og efter referenceperioden || 444

Støtteberettigede afskedigelser i alt || 987

Afskedigede arbejdstagere, der forventes at deltage i foranstaltningerne || 700

Udgifter til de individualiserede tilbud (EUR) || 6 396 600

EGF-implementeringsomkostninger[3] i EUR || 258 560

EGF-implementeringsomkostninger i procent || 3,9

Samlet budget (EUR) || 6 655 160

EGF-støtte (65 %) i EUR || 4 325 854

1. Ansøgningen blev forelagt Kommissionen den 23. december 2011 og suppleret med yderligere oplysninger i tiden indtil den 16. april 2012.

2. Ansøgningen opfylder betingelserne for anvendelse af EGF i artikel 2, litra a), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhængen mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise

3. For at fastslå, at der er en sammenhæng mellem afskedigelserne og de gennem­gribende strukturelle ændringer i verdenshandelsmønstrene, som kan tilskrives globaliseringen, fremfører Sverige, at lægemiddelsektoren i stadig stigende grad er påvirket af globaliseringen. Lægemiddelsektoren undergår i øjeblikket betydelige ændringer for at beholde sin konkurrenceevne i et barskt miljø. Mange virksomheder befinder sig i en overgangssituation. For at opretholde vækstcentrene er omstruk­turering, konsolidering, fusioner og virksomhedsovertagelser i øjeblikket op til overvejelse. Industrien leder i stigende grad efter synergier for at begrænse de stigende omkostninger ved aktiviteter i forbindelse med forskning og udvikling (FoU).

4. Globale investeringer og bioteknologisk forskning er på fremmarch, og de nye konkurrenter skal findes i Kina, Brasilien og Indien. Udsigterne for FoU-finansiering varierer alt efter regionen, idet der i USA forventes vækst, i Europa overvejer man at føre en stram finanspolitik, der kan begrænse investeringerne i en årrække, og de fleste asiatiske lande opretholder de omfattende finansielle tilsagn inden for FoU (andelen af de samlede FoU-udgifter i 2009-2011: USA (34,71 %-34,0 %), Asien (33,6 %-35,3 %), Europa (24,1 %-23,2 %)). Under recessionen øgede de asiatiske forskningssamfund deres investeringer og deres anseelse. Hos de globale forskningssamfund giver den aktuelle tilstand med hensyn til FoU i Unionen anledning til megen bekymring. Det kan påvirke regeringens støtte til FoU, hvis man både er nødt til at begrænse underskuddet og prøve at komme sig efter recessionen[4]. Ifølge rapporten fra vækstkonsultingvirksomheden Frost & Sullivan fra 2010[5] forventes ca. 70 % af de adspurgte lægemiddelvirksomheder at forlægge produktionen til Asien. På disse markeder forlanges det også, at midlerne afprøves på lokalbefolkningen, og således vinder FoU-andelen frem på de asiatiske markeder.

5. Endvidere er udfordringen for lægemiddelindustrien den stadig stigende mængde generiske lægemidler, i takt med at patenterne for vigtige mærkevarer udløber. Industrien for generiske lægemidler har for nylig været igennem en større omstrukturering. Fusioner og virksomhedsovertagelser har betydet en koncentrering af en stigende andel af det globale marked for generiske lægemidler på de førende aktører inden for sektoren. Generiske lægemidler fremstilles generelt i asiatiske lande med lave lønninger og koster ca. 10 % af den oprindelige pris, når patentet er udløbet. Følgelig bliver mange virksomheder berørt heraf og må igennem nedskæringer. De store europæiske producenter koncentrerer sig om at udføre de dyre kliniske forsøg, og om marketing og godkendelsesprocesser. Forsknings­aktiviteterne er for nedadgående.

6. Mange ikke-europæiske lande udtænker strategier for biovidenskab og industrigrene inden for lægemidler, bioteknologi og sundhedsteknologi. De europæiske virksom­heder er nødt til at tilpasse deres produktion til denne situation. AstraZeneca (som havde tre FoU-centre i Sverige) fulgte tendensen og vedtog en ny FoU-strategi i 2010. Det omfattede nødvendigheden af at fokusere på færre sygdomsområder, lukning af centre (også i Lund og Umeå) og en langt højere udnyttelse af eksterne ressourcer gennem outsourcing. I lighed med de globale tendenser forøgede AstraZeneca også FoU-investeringerne i Kina og Rusland (AZ Kina er den største multinationale lægemiddelvirksomhed på det receptpligtige marked i Kina. I 2011 erklærede AZ også, at man ville åbne et center for "Predictive Science" i Sankt Petersborg).

Dokumentation for antallet af afskedigelser og opfyldelse af kriterierne i artikel 2, litra a)

7. Sverige indgav ansøgningen i medfør af interventionskriterierne i artikel 2, litra a), i forordning (EF) nr. 1927/2006, som forudsætter mindst 500 afskedigelser over en periode på fire måneder i en virksomhed i en medlemsstat, inklusive afskedigelser hos leverandører eller producenter i efterfølgende produktionsled.

8. Ansøgningen vedrører 543 afskedigelser hos AstraZeneca i referenceperioden på fire måneder fra den 15. juni 2011 til den 15. oktober 2011. Yderligere 444 afskedigelser (i alt 987) fandt sted før og efter referenceperioden og vedrører den samme kollektive afskedigelsesprocedure. Alle afskedigelserne blev beregnet i henhold til artikel 2, stk. 2, andet led, i forordning (EF) nr. 1927/2006.

Redegørelse for afskedigelsernes uforudseelighed

9. De svenske myndigheder gør gældende, at de kollektive afskedigelser i AstraZeneca ikke var ventet, da Sverige indtog en stærk position inden for den medicinske forskning. Mens situationen inden for lægemiddelsektoren, der blev stadig værre som følge af de generiske lægemidlers tiltagende dominans, var blevet forudset, var indvirkningen på AstraZeneca mere alvorlig end ventet. AstraZeneca blev anset for at være en stabil virksomhed som følge af sin lange og succesrige historie og havde domineret den svenske videnskabsindustri, hvor en fjerdedel af de ansatte inden for biovidenskab var ansat hos AstraZeneca. Desuden har de svenske myndigheder i lang tid gjort sig til talsmænd for placeringen af et tværfagligt forskningscenter i Lund - European Spallation Source (Europæisk spallationskilde) – og det var ventet, at AstraZeneca skulle afsætte yderligere ressourcer til forskningen i Lund. Under hensyntagen til det store medicinske behov inden for luftvejslidelser og betændelses­sygdomme, kom lukningen af dette FoU-område inden for dette behandlingsområde i Lund som en overraskelse.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

10. Ansøgningen vedrører 987 afskedigelser, hvoraf 543 fandt sted under og 444 fandt sted før og efter referenceperioden. Disse kan medregnes i overensstemmelse med artikel 3a, litra b), i forordning (EF) nr. 1927/2006. Sverige anslår, at 700 af de afskedigede arbejdstagere vil modtage støtte fra EGF. De resterende arbejdstagere forventes at kunne finde beskæftigelse på eget initiativ uden EGF-støtte eller gå på pension.

11. De arbejdstagere, der er tiltænkt støtte, fordeler sig som følger:

Klasse || Antal || Procent

Mænd || 255 || 36,43

Kvinder || 445 || 63,57

EU-borgere || 689 || 98,43

Ikke-EU-borgere || 11 || 1,57

15-24-årige || 1 || 0,14

25-54-årige || 536 || 76,57

55-64-årige || 163 || 23,29

Over 64 år || 0 || 0

12. Der er syv arbejdstagere med langvarige helbredsproblemer eller handicap i denne gruppe.

13. Fordelingen på faggrupper er, som følger:

Klasse || Antal || Procent

211 Fysikere, kemikere og lignende fagfolk || 132 || 18,86

213 Computerfagfolk || 29 || 4,14

221 Fagfolk inden for biovidenskab || 43 || 6,14

311 Teknikere inden for fysisk videnskab og ingeniørvirksomhed || 84 || 12,00

343 Administrative fagfolk || 14 || 2,00

411 Sekretærer || 29 || 4,14

822 Maskinoperatører ved fremstilling af kemiske produkter || 51 || 7,29

Andre || 318 || 45,43

14. I overensstemmelse med artikel 7 i forordning (EF) nr. 1927/2006 har Sverige bekræftet, at man i EGF's forskellige gennemførelsesfaser, især med hensyn til adgangen til den, har ført og fortsat vil føre en politik for ligestilling mellem mænd og kvinder og en politik for ikke-forskelsbehandling.

Beskrivelse af det pågældende geografiske område, de relevante myndigheder og andre interessenter

15. De pågældende virksomheder befinder sig i fire af de 290 svenske kommuner. Størstedelen af personalet blev afskediget i Lund i den sydlige del af Sverige, men afskedigelserne påvirker også Umeå i Nordsverige, Södertälje i hovedstadsområdet og i mindre omfang Mölndal i Vestsverige. Skåne len, hvor Lund er beliggende, er et af de mest dynamiske arbejdsmarkeder i Sverige. Imidlertid vil beskæftigelsen i industrisektoren forblive uændret, og den forventede stigning vil finde sted i den private servicesektor. I Västerbotten len, hvor Umeå befinder sig, står virksom­hederne over for et generationsskifteproblem, og de vil få behov for kvalificeret arbejdskraft. Det lokale arbejdsmarked i Umeå har været vidne til en række virksomhedslukninger. I Stockholmområdet (i Södermanlands len) dominerer den private servicesektor. Der er en stor efterspørgsel efter kvalificeret arbejdskraft. Men Södertälje er den kommune, der har den højeste arbejdsløshed i lenet, med en problematisk socioøkonomisk struktur for så vidt angår arbejdsmarkedet. Arbejdsmarkedet i Mölndal (i Västra Götalands len) er afhængigt af Göteborg, hvor erhvervslivet er eksportorienteret, og bilindustrien har national betydning. I Mölndal selv er der flere virksomheder, der fokuserer på lægemidler og medicinsk teknologi.

16. De vigtigste aktører er den svenske offentlige arbejdsformidling i alle berørte kommuner og fagforeningerne (Unionen, SACO, IF Metall) omstillingsorganet (Trygghetsrådet (TRR)) og Lunds universitet. Omstillingsorganet ejes af arbejds­giverne og fagforeningerne.

Afskedigelsernes forventede virkning på beskæftigelsessituationen på lokalt, regionalt og nationalt plan

17. De svenske myndigheder fremfører, at lukningen af AstraZeneca er et stort problem for Lund, men det berører også hele lægemiddelsektoren. Denne udvikling vil formentlig også medføre en uligevægt på arbejdsmarkedet i området. Situationen for de jobsøgende inden for lægemiddelsektoren var allerede blevet forværret i perioden 2008 til 2010. Ledigheden steg i alle de berørte kommuner fra januar 2009 til november 2011, dvs. i Lund fra 2 467 til 3 025, i Umeå fra 3 725 til 4 539, i Södertälje fra 3 100 til 5 555 og i Mölndal fra 1 458 til 1 663.

Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene

18. Sverige udviklede en pakke med foranstaltninger til støtte for de afskedigede arbejdstagere fra AstraZeneca, som ellers ikke ville være muligt at gennemføre i samme omfang med den forhåndenværende støtte. Eftersom de afskedigede arbejdstagere for størstedelens vedkommende er højtuddannede, vil de ikke få en fortrinsstilling inden for de klassiske svenske arbejdsmarkedsforanstaltninger.

Pakken med foranstaltninger, som Sverige har foreslået til EGF-støtte, omfatter:

- Hjælp til jobsøgning. Denne foranstaltning består af individuelle møder hos det lokale PES med den afskedigede arbejdstager for at udarbejde en personlig handlingsplan og forelægge et fuldstændigt cv. Arbejdstageren kan også få støtte af en personlig vejleder. Det forventes, at alle arbejdstagere tager imod dette tilbud.

- Erhvervsvejledning. Denne aktivitet er rettet mod de jobsøgende, som ønsker at skifte beskæftigelse, og består af vejledning om tilgængelige job, krævede færdigheder og efteruddannelse, praktikantprogrammer og mobilitetstilskud. Det forventes, at 300 arbejdstagere tager imod dette tilbud.

- Efteruddannelse og omskoling. Denne foranstaltning vil indeholde uddannelse og efteruddannelse på individuel basis i nye færdigheder til nye job. De arbejdstagere, der er tiltænkt støtte, vil skulle ændre beskæftigelse, således at det passer til efterspørgslen. Der vil være mange forskellige efteruddannelsestilbud. Længden af uddannelseskurserne varierer fra en til 24 måneder med et gennemsnit på seks måneder. Det forventes, at 350 arbejdstagere tager imod dette tilbud.

- Hjælp til selvstændig virksomhed. Denne foranstaltning er tiltænkt de arbejds­tagere, der ønsker at starte deres egen virksomhed. De vil få særlig vejledning i at udarbejde forretningsplaner og anvende de midler, der er nødvendige for at starte virksomheden. De personer, der ønsker at starte en virksomhed, vil få uddannelse inden for skattelovgivning, regnskabsvæsen, arbejdsret, sundhed og sikkerhed på arbejdspladsen og miljøanliggender. Det forventes, at 70 arbejdstagere tager imod dette tilbud.

- Jobsøgningstillæg vil blive tilbudt de arbejdstagere, der deltager i aktive foran­staltninger. Tillæggene er beregnet pr. aktivitetsdag for et gennemsnit på seks måneders deltagelse. Det forventes, at 300 arbejdstagere vil blive tilbudt disse tillæg.

- Mobilitetstillæg vil dække udgifterne til at pendle og vil blive givet som et supple­ment til andre tillæg. Det forventes, at 150 arbejdstagere vil blive tilbudt disse tillæg.

- Incitamenter for ældre arbejdstagere. Disse aktiviteter omfatter etableringen af en kompetenceplatform for ældre arbejdstagere i samarbejde med provinsmyndig­hederne og universitetet i Lund. Personer, der ønsker at starte en virksomhed, vil få støtte i form af omfattende uddannelse også inden for marketing. Det forventes, at 100 arbejdstagere tager imod dette tilbud.

19. De EGF-implementeringsomkostninger, som er medtaget i ansøgningen i overens­stemmelse med artikel 3 i forordning (EF) nr. 1927/2006, dækker forberedelser, forvaltning, oplysning, reklame og kontrolaktiviteter. Sverige agter at trykke plakater og andet oplysningsmateriale og afholde en konference om aktiviteterne.

20. De individualiserede tilbud, der forelægges af de svenske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De svenske myndigheder anslår de samlede omkostninger til disse tilbud til 6 396 600 EUR og EGF-implementeringsomkostningerne til 258 560 EUR (3,9 % af det samlede beløb). Der anmodes om EGF-støtte på i alt 4 325 854 EUR (65 % af de samlede omkostninger).

Foranstaltninger || Anslået antal arbejdstagere, som er tiltænkt støtte || Anslåede omkostninger pr. arbejdstager, som er tiltænkt støtte (i EUR) || Samlede omkostninger i EUR (EGF og national medfinansiering)

Individualiserede tilbud (artikel 3, stk. 1, i forordning (EF) nr. 1927/2006)

Hjælp til jobsøgning || 700 || 81 || 56 700

Erhvervsvejledning || 300 || 540 || 162 000

Efteruddannelse og omskoling || 350 || 9 000 || 3 150 000

Hjælp til selvstændig virksomhed || 70 || 7 170 || 501 900

Jobsøgningstillæg || 300 || 7 170 || 2 151 000

Mobilitetstillæg || 150 || 500 || 75 000

Incitamenter for ældre arbejdstagere || 100 || 3 000 || 300 000

Subtotal - individualiserede tilbud || || 6 396 600

EGF-implementeringsomkostninger (artikel 3, stk. 3, i forordning (EF) nr. 1927/2006)

Forberedelser || || 91 803

Forvaltning || || 91 190

Oplysning og reklame || || 50 000

Kontrolaktiviteter || || 25 567

Subtotal - EGF-implementeringsomkostninger || || 258 560

Samlede anslåede udgifter || || 6 655 160

EGF-støtte (65 % af de samlede udgifter) || || 4 325 854

21. Sverige bekræfter, at de ovennævnte foranstaltninger er supplerende i forhold til de foranstaltninger, som er finansieret af strukturfondene, og at der er etableret foranstaltninger for at forhindre dobbelt finansiering.

Datoen/datoerne for iværksættelse eller planlagt iværksættelse af de individualiserede tilbud til de berørte arbejdstagere

22. Den 26. oktober 2010 iværksatte Sverige de individualiserede tilbud i den sam­ordnede pakke, som EGF anmodes om at medfinansiere, til de berørte arbejdstagere. Denne dato markerer således begyndelsen af støtteberettigelsesperioden for enhver EGF-støtte.

Procedurer for høring af arbejdsmarkedets parter

23. Den svenske offentlige arbejdsforvaltning (PES) er i besiddelse af oplysningerne om de planlagte afskedigelser, og således er der løbende kontakt mellem arbejdsgiver, fagforeninger og andre aktører. Organisationen "Invester i Skåne" har taget initiativ til ansøgningen og var involveret i udarbejdelsen af projektet. PES i Lund har haft regelmæssige kontakter med et virksomhedsnet hos AstraZeneca. De tre største fagforeninger deltog i drøftelserne i forbindelse med ansøgningen. TRR-organisationen for virksomhedsledelse og fagforeningerne deltager i styregruppen.

24. De svenske myndigheder bekræftede, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

25. Med hensyn til de kriterier, der er fastsat i artikel 6 i forordning (EF) nr. 1927/2006, kunne de svenske myndigheder i deres ansøgning:

· bekræfte, at den økonomiske EGF-støtte ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

· dokumentere, at de påtænkte aktioner er støtte til de enkelte arbejdstagere og ikke skal tjene til omlægning af virksomheder eller sektorer

· bekræfte, at de ovennævnte støtteberettigede foranstaltninger ikke får støtte fra andre af EU's finansielle instrumenter.

Forvaltnings- og kontrolsystemer

26. Sverige har underrettet Kommissionen om, at de økonomiske bidrag vil blive forvaltet af den svenske offentlige arbejdsformidling (PES), som er blevet udpeget som forvaltnings- og betalingsmyndighed. Projektregnskaberne vil blive undersøgt af den interne revisionsenhed, som er et separat organ tilknyttet ledelsen i PES.

Finansiering

27. På grundlag af ansøgningen fra Sverige beløber den foreslåede EGF-støtte til den samordnede pakke af individualiserede tilbud (inklusive EGF-implementerings­omkostninger) sig til 4 325 854 EUR, hvilket svarer til 65 % af de samlede omkostninger. De tildelinger fra fonden, som Kommissionen foreslår, er baseret på oplysninger fra Sverige.

28. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

29. Med det foreslåede økonomiske støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

30. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

31. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2012, jf. punkt 28 i den interinstitutionelle aftale af 17. maj 2006.

Kilder til betalingsbevillinger

32. Bevillingerne fra EGF-budgetposten vil blive anvendt til at dække beløbet på 4 325 854 EUR, som er nødvendigt i forbindelse med denne ansøgning.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2011/015 SE/AstraZeneca fra Sverige)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[6], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[7], særlig artikel 12, stk. 3,

under henvisning til forslag fra Europa-Kommissionen[8], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og hjælpe dem med at vende tilbage til arbejdsmarkedet.

(2) Anvendelsesområdet for EGF blev udvidet for ansøgninger indgivet fra den 1. maj 2009, til den 30. december 2011, således at det også omfatter støtte til arbejdstagere, der bliver afskediget som en direkte følge af den internationale finansielle og økonomiske krise.

(3) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(4) Sverige indgav den 23. december 2011 en ansøgning om anvendelse af EGF i forbindelse med afskedigelser i virksomheden AstraZeneca og supplerede den med yderligere oplysninger frem til den 16. april 2012. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 4 325 854 EUR.

(5) Der bør derfor som følge af Sveriges ansøgning ydes støtte fra EGF —

VEDTAGET DENNE AFGØRELSE:

Artikel 1

I forbindelse med Den Europæiske Unions almindelige budget for regnskabsåret 2012 stilles der et beløb til rådighed fra Den Europæiske Fond for Tilpasning til Globaliseringen (EGF) på 4 325 854 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] I overensstemmelse med artikel 3, stk. 3, i forordning (EF) nr. 1927/2006.

[4] 2011 Global R&D Funding Forecast, www.rdmag.com

[5] "Dynamics in the Pharma and Biotech Industry", Frost & Sullivan, 2010, www.frost.com

[6] EUT C 139 af 14.6.2006, s. 1.

[7] EUT L 406 af 30.12.2006, s. 1.

[8] EUT C […], […], s. […].